CELEX: 62019TN0043
Language: hu
Date: 2019-01-24 00:00:00
Title: T-43/19. sz. ügy: 2019. január 24-én benyújtott kereset – WV kontra EKSZ

18.3.2019   
            
            
               HU
            
            
               Az Európai Unió Hivatalos Lapja
            
            
               C 103/52
            
         
      2019. január 24-én benyújtott kereset – WV kontra EKSZ
      (T-43/19. sz. ügy)
      (2019/C 103/68)
      Az eljárás nyelve: francia
      
         Felek
      
      
         Felperes: WV (képviselő: É. Boigelot ügyvéd)
      
         Alperes: Európai Külügyi Szolgálat
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg a kártérítési kérelmet elutasító, a kinevezésre jogosult hatóság által 2018. március 28-án hozott határozatot, valamint, amennyiben szükséges, a 2018. június 26-i panaszt elutasító, 2018. október 26-án meghozott határozatot;
               
            
                  —
               
               
                  adjon helyt következésképpen a felperes által a személyzeti szabályzat 90. cikkének (1) bekezdése alapján benyújtott és a 2017. november 29-i iratban kifejtett kártérítés iránti kérelmének és ítéljen meg az EKSZ terhére a felperes részére vagyoni és nem vagyoni kár, valamint szakmai hírnevének megsértése miatt fizetendő – az eljárás során történő emelés lehetőségének fenntartásával – összesen a 2019. január 31-én méltányosan megállapított 690 000 euró összegre becsült kártérítést, fenntartva azt, hogy ez az összeg az eljárás során emelkedhet, illetve, ha a felperes távozik az intézményektől, a jövőbeni jövedelemkiesés okán kártérítés kérhető;
               
            
                  —
               
               
                  az Európai Unió Törvényszéke eljárási szabályzatának 134. cikke értelmében az alperest kötelezze az összes költség viselésére.
               
            
         Jogalapok és fontosabb érvek
      
      Keresete alátámasztása érdekében a felperes egyetlen, az Európai Unió tisztviselői személyzeti szabályzata (személyzeti szabályzat) 12., 12a., 22b., 24., 25. és 26. cikkének, a személyzeti szabályzat IX. melléklete 1. és 2. cikkének, valamint a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendelet (HL 2001. L 8., 1. o.; magyar nyelvű különkiadás 13. fejezet, 26. kötet, 102. o.) 1. és 2. cikkének megsértésére alapított jogalapra hivatkozik.
      A felperes egyrészt az Európai Unió Alapjogi Chartája 41., 47. és 52. cikkének, az emberi jogok európai egyezményének, a védelemhez való jog, a kontradiktórius eljárás elve, valamint az EUMSZ 296. cikk megsértésére is hivatkozik.
      A felperes másrészt úgy véli, hogy az adminisztráció a bizalomvédelem és a fegyveregyenlőség elvének megsértésén túlmenően joggal való visszaélést és eljárással való visszaélést is megvalósított. A felperes álláspontja szerint a megtámadott határozat megsérti azt az elvet, amely az adminisztrációnak előírja, hogy csak jogilag elfogadható alapon, azaz releváns és nyilvánvaló ténybeli és jogi mérlegelési hibát nélkülöző módon, az arányosság elvének megsértése, továbbá a segítségnyújtási és a gondoskodási kötelezettség, az észszerű határidő és a megfelelő ügyintézés kötelezettségének megsértése nélkül hozzon határozatot.
      A megtámadott határozat így a tények és az alkalmazandó jogszabályok részrehajló, elfogult és célzatos értelmezésén alapult.
      A felperes lényegében arra hivatkozik, hogy a kinevezésre jogosult hatóság által elkövetett hibák és az okozott kár között kétségtelenül kapcsolat áll fenn, mivel a vétkes magatartás súlyosan árt a felperes szakmai, erkölcsi és pénzügyi feddhetetlenségének. Az elkövetett hibák ugyanis rontják, sőt tönkreteszik a felperes hírnevét a belső és külső partnerei szemében, és a szakmai fejlődés esélyének tényleges elvesztésével járnak, aminek következtében védtelenné válik, amiből a jövő tekintetében szorongás és/vagy állandó nyugtalanság és bizonytalanság alakul ki.